Ŋuɔ̱t 27
Ŋuɔ̱t Kuɔth Nhial ti ba gɔ̱a̱r pa̱a̱m kä Päm Ee-bal
1
Täämɛ cu Muthɛ kɛnɛ bööth I-thɛ-rɛl ruac kɛ naath wäkä i̱, “Tiɛtdɛ luëëk diaal tin cä la̱t yɛ ɛn walɛ. 
2
Mäni cäŋ in wiaa jiɛth kui̱ Jɔr-dɛn muun in ci Kuoth Nhial Kuothdun ɛ ka̱m yɛ, muɔcɛ rɔ kɛ pääm ti di̱t, kä rɔathɛ jɔkdiɛn kɛ liɛt. 
3
Kä gɔ̱a̱rɛ rieet ŋuɔ̱tni diaal thi̱n, mi wiaa wä kui̱c muun in ci Kuoth Nhial Kuothdun ɛ ka̱m yɛ, mun caak kɛnɛ liɛɛth tuar, ce̱tkɛ mëë ci Kuoth Nhial Kuoth gua̱nikun ɛ guɔ̱k yɛ. 
4
Mi wä yɛn jiɛth kui̱ Jɔr-dɛn, bia pääm tëë cä la̱r yɛ ni̱ni ti̱ti̱ ka̱n Pääm Ee-bal, kä bia kɛ rɔth kɛ liɛt. 
5
Ɛn wi̱ni bia Kuoth Nhial Kuothdun ta̱th yi̱k päämni. Kä /cuarɛ wi̱cdiɛn moc riäk yieethä. 
6
Yi̱k päämni ti /ka̱n kuac biɛ ta̱th Kuoth Nhial Kuothdun, kä bi muc tin waŋkɛ thöp Kuoth Nhial Kuothdu wi̱i̱dɛ. 
7
Kä bia muc tɛthkä lɔaac thöp thi̱n, kä ba cam thi̱n. Kä bi /lɔcdu cu tɛɛth nhiam Kuɔth Nhial Kuothdu. 
8
Kä bi rieet ŋuɔ̱tni diaal ɛ ti gɔ̱a̱r päämni tɔ̱tɔ̱ a jɔc.”
9
Cu Muthɛ kɛnɛ bööth palä ni ji̱ Lii-bay ji̱ I-thɛ-rɛl diaal jiök i̱, “Pa̱lɛ rɔ piny kä liɛŋɛ jɛ lö ji̱ I-thɛ-rɛl. Ɛn ni̱ni ti̱ti̱ ci yɛn a nɛɛ Kuɔth Nhial Kuothdun. 
10
Kɛ kui̱ ɛmɔ luɔ̱thɛ jɔw Kuɔth Nhial Kuothdun, kɛ luth ŋuɔ̱tnikɛ ti cä la̱t yɛ ti walɛ.”
Kueth nɛɛni ti thil ŋa̱th
11
Ɛn cäŋ ɛmɔ bä cu Muthɛ naath jiök i̱, 
12
“Mi wä yɛn jiɛth kui̱ Jɔr-dɛn, thuk duëli ti̱ti̱ akɛ cuŋ pääm Gɛ-ri-dhim kɛ ɣöö ba nath poth, kɛn ji̱ Cim-on, ji̱ Lii-bay, ji̱ Juda, ji̱ Yi-tha-kar, ji̱ Jo-thɛp, ji̱ Ben-ya-min. 
13
Kä bi nɛy ɛ ti cuɔ̱ŋ pääm Ee-bal kɛ kui̱ kueth nath, kɛn ji̱ Rɛ-u-ben, ji̱ Gad, ji̱ A-cɛr, kɛ ji̱ Dhɛ-bu-lun, ji̱ Daan, kɛ ji̱ Nap-ta-li. 
14
Kä bi ji̱ Lii-bay ɛ la̱r ji̱ I-thɛ-rɛl diaal kɛ jɔw mi di̱i̱t i̱.
15
“ ‘Kueth akɛ ram in bi kuth baaŋ täth, tin lo̱k Kuoth Nhial kɛ, tin ta̱thkɛ kɛ tet beli.’ Kä bi nɛy diaal ɛ loc i̱, ‘Inɔnɔ.’
16
“ ‘Kueth akɛ ram in /ci gua̱n kɛnɛ man luth.’ Kä bi nɛy diaal ɛ loc i̱, ‘Inɔnɔ.’
17
“ ‘Kueth akɛ ram in ɣööth keydɛ kɛnɛ gua̱n thieekädɛ.’ Kä bi nɛy diaal ɛ loc i̱, ‘Inɔnɔ.’
18
“ ‘Kueth akɛ ram buɔth cɔr ɛ jiäk dup.’ Kä bi nɛy diaal ɛ loc i̱, ‘Inɔnɔ.’
19
“ ‘Kueth akɛ ram mi pen juɔ̱r, kɛnɛ can, kɛ ciek jɔkä cuɔ̱ɔ̱ŋ.’ Kä bi nɛy diaal ɛ loc i̱, ‘Inɔnɔ.’
20
“ ‘Kueth akɛ ram mi tɔ̱ɔ̱c kɛ ciek gua̱n, kɛ ɣöö /kenɛ köl gua̱n luɔ̱th.’ Kä bi nɛy diaal ɛ loc i̱, ‘Inɔnɔ.’
21
“ ‘Kueth akɛ ram mi tɔ̱ɔ̱c kɛ lëy.’ Kä bi nɛy diaal ɛ loc i̱, ‘Inɔnɔ.’
22
“ ‘Kueth akɛ ram mi tɔ̱ɔ̱c kɛ nyiman, ɛ nya gua̱n kiɛ nyiman pa̱ny.’ Kä bi nɛy diaal ɛ loc i̱, ‘Inɔnɔ.’
23
“ ‘Kueth akɛ ram mi tɔ̱ɔ̱c kɛ manthudɛ.’ Kä bi nɛy diaal ɛ loc i̱, ‘Inɔnɔ.’
24
“ ‘Kueth akɛ ram mi näk gua̱n thieekädɛ kɛ tɛ̱̈ɛ̱̈.’ Kä bi nɛy diaal ɛ loc i̱, ‘Inɔnɔ.’
25
“ ‘Kueth akɛ ram mi kän kök kɛ ɣöö bɛ raan wä näk.’ Kä bi nɛy diaal ɛ loc i̱, ‘Inɔnɔ.’
26
“ ‘Kueth akɛ ram mi /ci rieet ŋuɔ̱tni ti̱ti̱ lät.’ Kä bi nɛy diaal ɛ loc i̱, ‘Inɔnɔ.’ ”
